钦定古今图书集成/理学汇编/学行典/第275卷 > 《张德裕盘谷隐居》于石
## 钦定古今图书集成/理学汇编/学行典/第275卷 > 《张德裕盘谷隐居》于石

《盘谷》四面环青山，晴岚暖翠浮云烟。盘谷之阻多幽
泉，湛然深碧蛟螭蟠。中有华屋贮神仙，猿鸟不惊犬
不喧。竹侵行径松碍檐，人疑无路堪攀援。忽闻读书
声琅然，始信别是壶中天。翩然振屐登其颠，仰林俯壑天地宽。桑麻尽处开平川，千帆来往无时闲。㫄有
一叶渔翁船，出没红蓼黄芦边。呼之来泊岩下湾，就
船买鱼归。烹鲜煮茗有泉秫有田，问之世事笑不言。
家藏黄石书一编，安用《李愿归来篇》。我欲前峰卜数
椽，幅巾杖履行其间。目送归鸿挥五弦，闲窗静听松
风眠。